Document ID: 32010D0171

KOMISIJOS SPRENDIMAS
2010 m. kovo 22 d.
kuriuo iš dalies keičiamos Sprendimo 2009/177/EB I priedo dalys dėl priežiūros programų Airijoje ir Vengrijoje ir dėl tam tikrų vandens gyvūnų ligų neapimtos teritorijos statuso suteikimo Airijai
(pranešta dokumentu Nr. C(2010) 1625)
(Tekstas svarbus EEE)
(2010/171/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 44 straipsnio 1 dalies pirmą pastraipą ir 49 straipsnio 1 dalį,
kadangi:
(1)
2008 m. spalio 31 d. Komisijos sprendimu 2009/177/EB, kuriuo įgyvendinama Tarybos direktyva 2006/88/EB dėl priežiūros ir likvidavimo programų ir valstybių narių, zonų ir teritorinių vienetų ligos neapimtos teritorijos statuso (2), nustatytas valstybių narių, zonų ir teritorinių vienetų, kuriuose vykdomos patvirtintos vienos ar daugiau neegzotinių ligų, išvardytų Direktyvos 2006/88/EB IV priedo II dalyje (neegzotinės ligos), priežiūros programos, sąrašas. Sprendime 2009/177/EB taip pat nustatytas valstybių narių, zonų ir teritorinių vienetų, paskelbtų ligos neapimtomis teritorijomis, kuriose neužfiksuota vienos ar daugiau iš šių ligų atvejų, sąrašas.
(2)
Sprendimo 2009/177/EB I priedo A dalyje nustatytas valstybių narių, zonų ir teritorinių vienetų, kuriuose vykdomos patvirtintos priežiūros programos, sąrašas, o šio priedo C dalyje nustatytas valstybių narių, zonų ir teritorinių vienetų, paskelbtų ligos neapimtomis teritorijomis, kuriose neužfiksuota vienos ar daugiau neegzotinių ligų atvejų, sąrašas.
(3)
Airija ir Vengrija pateikė Komisijai paraiškas patvirtinti daugiametes Koi herpeso viruso (KHV) infekcijos priežiūros programas. Šios programos atitinka Direktyvoje 2006/88/EB ir Sprendime 2009/177/EB nustatytus patvirtinimo reikalavimus. Todėl šios programos turėtų būti patvirtintos ir įtrauktos į Sprendimo 2009/177/EB I priedo A dalies sąrašą.
(4)
Visa Airijos teritorija, išskyrus Cape Clear salą, šiuo metu įtraukta į Sprendimo 2009/177/EB I priedo C dalį ir paskelbta virusinės hemoraginės septicemijos (VHS) neapimta teritorija. Airija pranešė Komisijai paskelbusi Cape Clear salą šios ligos neapimta teritorija. Ši deklaracija buvo įtraukta į 2010 m. sausio 12 d. Maisto grandinės ir gyvūnų sveikatos nuolatinio komiteto posėdžio darbotvarkę. Deklaracija atitinka Direktyvoje 2006/88/EB ir Sprendime 2009/177/EB nustatytus paskelbimo ligos neapimta teritorija reikalavimus. Todėl visa Airijos teritorija turėtų būti paskelbta VHS neapimta teritorija. Sprendimo 2009/177/EB I priedo C dalis turėtų būti atitinkamai iš dalies pakeista.
(5)
Todėl Sprendimas 2009/177/EB turėtų būti atitinkamai iš dalies pakeistas.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2009/177/EB I priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje 2010 m. kovo 22 d.

Labels: 0
18
15
6